Na osnovu člana 8. stav 1. Zakona o Narodnoj skupštini („Službeni glasnik RS“, broj 9/10) i člana 192. stav 2. Poslovnika Narodne skupštine („Službeni glasnik RS“, broj 20/12 – Prečišćeni tekst),

Narodna skupština Republike Srbije, na Devetoj sednici Drugog redovnog zasedanja u 2020. godini, održanoj 29. decembra 2020. godine, donela je

**Z A K Lj U Č A K**

**povodom predstavljanja Izveštaja Evropske komisije o Republici Srbiji za 2020. godinu**

1. Narodna skupština konstatuje zaključke i preporuke sadržane u Izveštaju Evropske komisije o Republici Srbiji za 2020. godinu, posebno one koje se odnose na vladavinu prava i funkcionisanje demokratskih institucija i pozdravlja iznete pozitivne ocene u pogledu ostvarenog napretka u pregovorima o članstvu sa Evropskom unijom, posebno u delu ekonomskih kriterijuma i mera koje Republika Srbija preduzima u cilju sprečavanja posledica usled pandemije „COVID-19“.

2. Narodna skupština pozdravlja dosadašnje napore Vlade, koja je nadležna za vođenje i koordinaciju procesa pregovora o pristupanju Republike Srbije Evropskoj uniji, preduzete sa ciljem ispunjavanja svih kriterijuma za članstvo i poziva Vladu da održi snažnu dinamiku pregovora, u skladu sa novom metodologijom proširenja Evropske unije.

Narodna skupština Republike Srbije poziva Evropsku komisiju da što pre uobliči način primene nove metodologije na pregovarački proces Republike Srbije.

3. Narodna skupština sa posebnom pažnjom konstatuje sve ocene i preporuke navedene u Izveštaju Evropske komisije o Republici Srbiji za 2020. godinu, a koje se odnose na rad Narodne skupštine, u kojima se konstatuje da su preduzeti određeni koraci za rešavanje nedostataka u radu Narodne skupštine smanjenjem broja hitnih postupaka i promenom ranije prakse u radu Narodne skupštine i izražava spremnost da i u narednom periodu aktivno radi na unapređenju parlamentarne prakse, izgradnji poverenja u procedure Narodne skupštine i pruža aktivan doprinos ispunjavanju političkih kriterijuma za članstvo u Evropskoj uniji.

4. Narodna skupština ostaje aktivno uključena u realizaciju druge faze Međustranačkog dijaloga uz posredovanje Evropskog parlamenta, u svrhu poboljšanja parlamentarnih standarda i postizanja širokog međupartijskog i društvenog konsenzusa o reformama vezanim za pristupanje Republike Srbije Evropskoj uniji, što je od vitalnog značaja za napredak zemlje na njenom evropskom putu.

5. Narodna skupština ukazuje na potrebu daljeg kontinuiranog i koordiniranog rada svih nadležnih institucija i organa Republike Srbije na ispunjavanju preporuka iz Izveštaja Evropske komisije o Republici Srbiji za 2020. godinu i naglašava da je potrebno nastaviti stalnu i nesmetanu komunikaciju sa građanima o vrednostima i značaju Evropske unije, kao strateškog političkog i ekonomskog partnera Republike Srbije.

6. Ovaj zaključak objaviti u „Službenom glasniku Republike Srbije“.

RS broj 75

U Beogradu, 29. decembra 2020. godine

**NARODNA SKUPŠTINA REPUBLIKE SRBIJE**

PREDSEDNIK

Ivica Dačić